《和朱彦伦教谕题山水障歌》
元代·胡奎

蓬莱仙人居五城，六鳌戴山波不惊。吮豪池头阎画史，扫雾驱烟移翠屏。

城中无山爱山好，凭轩迥出秋云杪。似有青猿隔薜萝，直疑白鹤回穹昊。

此中逸兴浩无边，流水桃花心杳然。括苍先生偶相过，想像石门之洞天。

石门洞口松花老，中有飞泉来一道。丹崖拔地千仞高，玉笋凌空众山抱。

轩辕骑龙登上台，下视培塿皆蒿莱。从今慎勿念乡里，一日看画须千回。

作者简介：元明间浙江海宁人，字虚白，号斗南老人。明初以儒征，官宁王府教授。有《斗南老人集》。